കര്ഷകരെ വണ്ടികയറ്റി കൊല്ലുന്ന ക്രൂരദൃശ്യങ്ങള് അതിവേഗം പ്രചരിക്കുന്നു കര്ഷക ഭവനങ്ങളില് എങ്ങും ബിജെപി വിരുദ്ധ വികാരം ലഖിംപുര് സംഭവം തിരിച്ചടിക്കുമെന്ന ഭയത്തില് ബിജെപി ഖലിസ്ഥാന് തീവ്രവാദികളാണ് പിന്നിലെന്ന് വരുത്താനുള്ള ശ്രമവും ഏറ്റില്ല മന്ത്രിയുടെ മകന് ഉടന് അറസ്റ്റിലാകും ന്യൂഡല്ഹി: ലഖിംപൂരില് കര്ഷകരെ വാഹനം ഇടിപ്പിച്ചു കൊലപ്പെടുത്തുന്ന ക്രൂര ദൃശ്യങ്ങള് സോഷ്യല് മീഡിയയില് അതിവേഗമാണ് പ്രചരിക്കുന്നത്. ഈ വീഡിയോ കാണുന്ന കര്ഷക കുടുംബങ്ങളില് എല്ലാം ബിജെപി വിരുദ്ധ വികാരം ആളിക്കത്തുകയാണ്. അതുകൊണ്ടു തന്നെ ഉത്തരേന്ത്യയിലെ ഗ്രാമീണ മേഖലയില് ബിജെപി കടുത്ത പ്രതിരോധത്തിലാണ്. ലഖിംപുര് സംഭവത്തോട് കരുതലോടെ പ്രതികരിച്ചാല് മതിയെന്ന തീരുമാനത്തിലേക്ക് ബിജെപി എത്തി ചേര്ന്നിരിക്കുന്നു. ഉത്തര്പ്രദേശ്, പഞ്ചാബ് തെരഞ്ഞെടുപ്പുകള് അടുത്ത പശ്ചാത്തലത്തില് വിഷയത്തില് പാര്ട്ടിക്ക് പരിക്കില്ലാതെ രക്ഷപെടാനാണ ശ്രമം നടക്കുന്നത്. ഖലിസ്ഥാന് തീവ്രവാദികളാണു സംഭവത്തിനു പിന്നിലെന്ന് ജനറല് സെക്രട്ടറി വൈ. സത്യകുമാറും ചില സംസ്ഥാന നേതാക്കളും പ്രതികരിച്ചതിനോട് ദേശീയ നേതൃത്വം മൗനംപാലിക്കുകയാണ്. അതിനിടെ, കര്ഷകരെ തീവ്രവാദികളെന്നു വിളിക്കരുതെന്ന് ആവശ്യപ്പെട്ട് ലഖിംപുര് ഖേരിയുടെ അയല്പ്രദേശമായ പിലിഭിത്തിലെ ബിജെപി എംപി വരുണ്ഗാന്ധി രംഗത്തെത്തിയത് ബിജെപിയെ കൂടുതല് പ്രതിരോധത്തിലാക്കി. കൊല്ലപ്പെട്ട കര്ഷകരുടെ കുടുംബങ്ങള്ക്ക് ഒരു കോടി രൂപ വീതം നഷ്ടപരിഹാരം നല്കണമെന്നും സിബിഐ അന്വേഷണം വേണമെന്നും ആവശ്യപ്പെട്ട് വരുണ്, യോഗി ആദിത്യനാഥിനു കത്തയച്ചു. കര്ഷകര്ക്കിടയിലേക്ക് വാഹനമോടിച്ചു കയറ്റുന്ന വിഡിയോയും ട്വീറ്റു ചെയ്തു. തമിഴ്നാട് ബിജെപി നേതാവ് ഖുഷ്ബുവും ശക്തമായ നടപടി ആവശ്യപ്പെട്ടിട്ടുണ്ട്. കോവിഡ് രണ്ടാംതരംഗം കൈകാര്യം ചെയ്തതിലെ അമര്ഷം പ്രചാരണങ്ങളിലൂടെയും ജനസമ്ബര്ക്ക പരിപാടികളിലൂടെയും ഒതുക്കി വരുന്നതിനിടെയാണ് ലഖിംപുര് സംഭവം. കര്ഷക സമരത്തോടു പടിഞ്ഞാറന് യുപിയില് മാത്രമായിരുന്നു ഇതുവരെ സംസ്ഥാനത്ത് അനുകൂല പ്രതികരണം. ജില്ലാ പഞ്ചായത്ത് തിരഞ്ഞെടുപ്പില് അയോധ്യ അടക്കമുള്ള നഗരങ്ങളില് തിരിച്ചടി ഉണ്ടായപ്പോഴും പടിഞ്ഞാറന് യുപിയില് മികച്ച പ്രകടനം നടത്താനായതോടെ കര്ഷക സമരം യുപിയെ ബാധിക്കില്ലെന്ന ആത്മവിശ്വാസത്തിലായിരുന്നു പാര്ട്ടി. എന്നാല് കിഴക്കന് യുപിയിലെ ലഖിംപുര് ഖേരിയിലെ പുതിയ സംഭവവികാസങ്ങള് പാര്ട്ടിയെ വിഷമത്തിലാക്കി. 2017 ലെ തിരഞ്ഞെടുപ്പില് ലഖിംപുര് ഖേരി ജില്ലയിലെ 8 സീറ്റുകളിലും ബിജെപിയാണു ജയിച്ചത്. വോട്ടു ശതമാനത്തിലും വലിയ വര്ധനയുണ്ടായിരുന്നു. ഗണ്യമായ സിഖ് ജനസംഖ്യയുള്ള ഇവിടെ കര്ഷക സമരത്തിനു വലിയ പിന്തുണയൊന്നുമുണ്ടായിരുന്നില്ല. പക്ഷേ, ഈ വിഷയത്തോടെ വന്കിടകര്ഷകരായ സിഖ് സമൂഹം ഒന്നടങ്കം ഇളകിയിരിക്കുകയാണ്. ബ്രാഹ്മണര്, മുസ്ലിംകള്, കുര്മികള് എന്നിവരാണു ജില്ലയില് കൂടുതലുള്ളതെങ്കിലും കരിമ്ബുകൃഷിയെ കൂടുതലായി ആശ്രയിക്കുന്ന ഇവിടെ കര്ഷകരുടെ നിലപാടുകള്ക്ക് വലിയ പ്രാധാന്യമുണ്ട്. അടുത്ത ജില്ലകളായ പിലിഭിത്ത്, ഷാജഹാന്പുര്, ഹര്ദോയി, സിതാപുര്, ബഹ്റൈച്ച് എന്നിവിടങ്ങളിലെ 42 നിയമസഭാ സീറ്റുകളിലും ഇതിന്റെ പ്രതിഫലനമുണ്ടാകുമോ എന്നതാണ് ആശങ്കയ്ക്കു കാരണം. ഇതില് 37 എണ്ണവും കഴിഞ്ഞ തവണ ബിജെപി ജയിച്ചതാണ്. ജാലിയന്വാലാബാഗ് കൂട്ടക്കൊലയ്ക്കു സമാനമായ സംഭവമാണു ലഖിംപുരില് നടന്നത്. ഇന്നല്ലെങ്കില് നാളെ ബിജെപിക്ക് അതിന് വില നല്കേണ്ടി വരുംമെനന്നാണ് ശരദ് പവാര് പറഞ്ഞിരിക്കുന്നത്. ലഖിംപുര് ഖേരിയില് സമരക്കാര്ക്കിടയിലേക്ക് വാഹനമോടിച്ചു കയറ്റി കൊലപ്പെടുത്തിയ സംഭവം നീതീകരിക്കാനും അംഗീകരിക്കാനുമാവില്ല. ഇതു ചെയ്തവര് ആരായാലും കേസെടുത്ത് ശക്തമായ നടപടിയെടുക്കണം. മനുഷ്യജീവനുകളെക്കാള് വലുതൊന്നുമില്ല. മനുഷ്യത്വമാണ് ഈ രാജ്യത്തിന്റെ കാതല്. ഖുഷ്ബുവും പറഞ്ഞു. പ്രതിപക്ഷ സംഘം യുപിയിലേക്ക് അതേസമയം കര്ഷകര്ക്കിടയിലേക്കു കാറിടിച്ചു കയറ്റി 4 പേരെ കൊലപ്പെടുത്തിയ സംഭവത്തില് പ്രതിപക്ഷം കൂട്ടായ സമരത്തിനൊരുങ്ങുന്നു. സ്ഥലം സന്ദര്ശിക്കാനെത്തിയ കോണ്ഗ്രസ് ജനറല് സെക്രട്ടറി പ്രിയങ്ക ഗാന്ധിയെ അറസ്റ്റ് ചെയ്തതിനെതിരെ വിവിധ കക്ഷിനേതാക്കള് രംഗത്തെത്തി. രാഹുല് ഗാന്ധിയുടെ നേതൃത്വത്തിലുള്ള അഞ്ചംഗ കോണ്ഗ്രസ് സംഘം ഇന്ന് സ്ഥലം സന്ദര്ശിക്കും. എന്സിപി, ശിവസേന, തൃണമൂല് കോണ്ഗ്രസ്, പിഡിപി നേതാക്കള് പ്രിയങ്കയ്ക്കു പിന്തുണയുമായി രംഗത്തെത്തി. ഇതിനിടെ, കഴിഞ്ഞ ദിവസം കര്ഷകര്ക്കിടയിലേക്ക് വാഹനങ്ങള് ഇടിച്ചുകയറ്റിയതിന്റെ ദൃശ്യങ്ങള് പുറത്തുവന്നു. ഒന്നിച്ചു നീങ്ങുന്ന കര്ഷകരുടെ പിന്നിലൂടെ എത്തിയ കറുത്ത എസ്യുവി അവരെ ഇടിച്ചുതെറിപ്പിക്കുന്നതാണു വിഡിയോ. ഈ വാഹനം തങ്ങളുടെ ഉടമസ്ഥതയിലുള്ളതാണെന്ന് കേന്ദ്ര ആഭ്യന്തര സഹമന്ത്രി അജയ്മിശ്ര സമ്മതിച്ചു. എന്നാല്, മകന് ആശിഷ് മിശ്ര വാഹനത്തില് ഇല്ലായിരുന്നുവെന്ന് മന്ത്രി ആവര്ത്തിച്ചു. എന്നാല് എഫ്ഐആറില് ഇയാളുഠെ പേരുണ്ട്. അതുകൊണ്ട് തന്നെ അറസ്റ്റിലേക്ക് കാര്യങ്ങള് എത്തുമെന്നാണ് കരുതുന്നത്. പ്രക്ഷോഭക്കാര് വാഹനം ആക്രമിച്ചപ്പോള് നിയന്ത്രണം വിട്ടുവെന്നായിരുന്നു കഴിഞ്ഞ ദിവസം മന്ത്രിയുടെ വാദം. ഇത് തെറ്റാണെന്നു തെളിയിക്കുന്നതാണ് ഇന്നലെ പുറത്തുവന്ന വിഡിയോ. ലഖിംപുറിലേക്കുള്ള യാത്രയ്ക്കിടെ തിങ്കളാഴ്ച പുലര്ച്ചെ കസ്റ്റഡിയിലായ പ്രിയങ്ക ഗാന്ധി, ദീപേന്ദര് ഹൂഡ എംപി എന്നിവരുള്പ്പെടെ 11 പേരെ പൊലീസ് അറസ്റ്റ് ചെയ്തു. പ്രിയങ്കയെ പാര്പ്പിച്ച സീതാപുര് ഗെസ്റ്റ് ഹസ്, താല്ക്കാലിക ജയിലാക്കി. തടവിലാക്കി 30 മണിക്കൂറിനു ശേഷമാണ് അറസ്റ്റ് സ്ഥിരീകരിച്ചത്. കര്ഷകര് കൊല്ലപ്പെട്ട സംഭവത്തില് ആശിഷ് മിശ്രയെ പ്രതിയാക്കി കേസെടുത്തെങ്കിലും ആരെയും അറസ്റ്റ് ചെയ്തിട്ടില്ല. കേസില് അജയ് മിശ്രയെയും പ്രതിചേര്ക്കണമെന്ന് കര്ഷകര് ആവശ്യപ്പെട്ടു. ലഖിംപുരിലേക്കു പോകാന് ലക്നൗവിലെത്തിയ ഛത്തീസ്ഗഡ് മുഖ്യമന്ത്രി ഭൂപേഷ് ബാഗേലിനെയും പഞ്ചാബ് ഉപമുഖ്യമന്ത്രി സുഖ്ജിന്ദര് സിങ്ങിനെയും വിമാനത്താവളത്തില് തടഞ്ഞു. തുടര്ന്ന് ബാഗേല് ധര്ണയിരുന്നെങ്കിലും പുറത്തു കടക്കാന് അനുവദിച്ചില്ല. പ്രിയങ്കയെ മോചിപ്പിക്കുകയും മന്ത്രിപുത്രനെ അറസ്റ്റ് ചെയ്യുകയും ചെയ്തില്ലെങ്കില് പഞ്ചാബില് നിന്നുള്ള കോണ്ഗ്രസ് പ്രവര്ത്തകര് ഇന്നു ലഖിംപുരിലെത്തുമെന്ന് പിസിസി പ്രസിഡന്റ് നവജ്യോത് സിങ് സിദ്ദു മുന്നറിയിപ്പ് നല്കി. ലഖിംപുര്ഖേരിയില് കനത്ത പൊലീസ് സന്നാഹവും ഇന്റര്നെറ്റ് നിയന്ത്രണങ്ങളും തുടരുകയാണ്. Stories you may Like